ອິນ​ເດຍຈັບ​ໂຈນ​ທະ​ເລໄດ້ ຫລາຍສິບຄົນ
ກອງທັບ​ເຮືອ​ອິນ​ເດຍ​​​ໄດ້​ເຂົ້າ​ສະກັດ​ກັ້ນ ເຮືອ​​ແມ່ຂອງພວກ​ ໂຈນ​ທະ​ເລ​ລໍາ​ນຶ່ງ ​ແລະ​ຈັບ​ພວກ​ໂຈນ​ທະເລໄດ້ 61 ຄົນ.
ກອງທັບເຮືອອິນເດຍ ກ່າວວ່າ ເຮືອຂອງຕົນ 2 ລໍາໄດ້ເຂົ້າ ສະກັດກັ້ນ ເຮືອແມ່ຂອງພວກໂຈນທະເລລໍານຶ່ງ ຢູ່ນອກຝັ່ງ ທະເລກໍ້າຕາເວັນຕົກຂອງອິນເດຍ ໃນທະເລ Arabian ແລະຈັບພວກໂຈນທະເລໄດ້ 61 ຄົນ ພ້ອມທັງຊ່ອຍຊີວິດ ພວກໂຕປະກັນໃນເຮືອ ຕື່ມອີກ13 ຄົນ ຖະແຫລງການ ຂອງກອງທັບເຮືອອິນເດຍ ທີ່ເປີດເຜີຍອອກໃນວັນຈັນມື້ນີ້ ກ່າວວ່າ ເຮືອບິນຂອງອິນເດຍໄດ້ພົບເຫັນເຮືອຂອງພວກ ໂຈນທະເລ ໃນວັນສຸກຜ່ານມາ ແລະໄດ້ຕິດຕາມເຮືອລໍານີ້ ໄປຈົນຮອດເວລາເຮືອກອງທັບເຮືອອິນເດຍ 2 ລໍາຕາມ ໄປທັນໃນຄໍ່າຄືນວັນເສົາຜ່ານມານີ້ ກອງທັບເຮືອອິນເດຍກ່າວວ່າ ພວກໂຈນທະເລໄດ້ສົ່ງເຮືອ ໄວສອງລໍາອອກມາ ແລະເປີດສາກຍິງໃສ່ເຮືອຂອງພວກ ຕົນ ເຮືອຂອງກອງທັບເຮືອອິນເດຍໄດ້ຍິງຕອບໂຕ້ແລະປາ ກົດວ່າ ໄດ້ເຮັດໃຫ້ເກີດໄຟໄໝ້ຢູ່ ເທິງເຮືອແມ່ຂອງພວກ ໂຈນທະເລພາໃຫ້ພວກຜູ້ຄົນໃນເຮືອກະໂດດໜີລົງນໍ້າ ພວກລູກເຮືອຂອງກອງທັບເຮືອອິນເດຍໄດ້ດຶງພວກໂຈນທະເລ ພ້ອມທັງພວກໂຕປະກັນ ຂຶ້ນເຮືອຂອງຕົນ ຖະແຫລງການກອງທັບເຮືອອິນເດຍ ກ່າວວ່າ ເຮືອຂອງພວກໂຈນທະເລ ຊື່ Vega 5 ເປັນເຮືອຫາປາທີ່ຕິດທຸງຊາດ Mozambique ທີ່ ພວກໂຈນທະເລໄດ້ຈີ້ເອົາໄປໃນເດືອນ ທັນວາ ແລະໄດ້ໃຊ້ເປັນເຮືອແມ່ສໍາລັບທໍາການໂຈມຕີຫລາຍບັ້ນ ຕັ້ງແຕ່ນັ້ນມາ ພວກໂຕ ປະກັນ 13 ຄົນນັ້ນ ເປັນພວກລູກເຮືອຂອງເຮືອຫາປາລໍານີ້ ກອງທັບເຮືອອິນເດຍກ່າວວ່າ ພວກຕົນຈະນໍາໂຕພວກໂຈນທະເລພ້ອມທັງເຮືອ Vega 5 ຂອງພວກເຂົາ ໄປຍັງເມືອງ Mumbai ຍັງບໍ່ມີການເປີດເຜີຍໃຫ້ຮູ້ ກ່ຽວກັບສັນຊາດຂອງ ໂຈນເຫລົ່ານີ້ເທື່ອ